als_Latn dik_Latn tur_Latn
Instituti për Hulumtime dhe Analiza Sociologjike - Sociometri organizoi konferencën me temë “Kosova 9 vjet pas pavarësisë, shtet funksional apo projekt i dështuar”.
Në këtë konferencë u tha se problem më i madh gjatë këtyre viteve të shtet ndërtimit, është dështimi i tërësishëm i arsimimit juridik.
Njohës i çështjeve të drejtësisë Korab Sejdiu, tha se nëse Kosova nuk ka sistem juridik, nuk mund të zhvillohet as ekonomia as ndonjë sferë tjetër qoftë politika apo gazetaria, të gjitha bazat i kanë në sistemin funksional të drejtësisë.
Sejdiu: Problemi më i madh, dështimi i tërësishëm i arsimimit juridik
“Kemi një numër shumë të vogël të juristëve që dalin të përgatitur ose së paku me elementet bazë që iu nevojiten për ta ndërtuar një karrierë të mirëfilltë dhe për t’i kryer detyrat që i kanë”, theksoi Sejdiu.
Sejdiu ndër sfidat tjera ka përmendur edhe ngritjen e njohurive dhe shkathtësive për personelin e drejtësisë, qe ndërlidhet me arsimimin juridik, mungesën e mbikëqyrjes së institucioneve të drejtësisë, siç janë gjyqësori prokuroria, policia etj.
Ndërkohë që ekonomisti Mustafë Kadrijaj lidhur me këtë çështje theksoi se subjektet politike nëpër fushata premtojnë integrime evropiane, zhvillim ekonomik dhe ulje të papunësisë, mirëpo të gjitha këto mbesin vetëm premtime boshe dhe manipulim me qytetarët.
Kadrijaj: Subjektet politike mashtrojnë qytetarin e varfër të Kosovës
“Të gjitha subjektet politike përveç që ofendonin njëra tjetrën me ose pa vetëdije premtonin një ekonomi të tregut, liberalizim ekonomik, integrime evropiane, rritje ekonomike, zhvillim ekonomik, ulje të papunësisë, duke verbuar dhe manipuluar qytetarin e varfër të Kosovës”, tha Kadrijaj.
Ai ka folur edhe për raportet tregtare që ka Republike e Kosovës, ku sipas tij, debalanci i importit dhe eksportit është një prej dështimeve të Qeverisë së Kosovës. Kadrijaj tha se Kosova importon 2.2 miliardë euro dhe eksporton 300 milionë euro.
Kadrijaj: Qeveria ka dështuar me tregtinë e jashtme
“Një krahasim i importit me eksportin tregon për dështimin e radhës gjatë këtyre viteve, pra me një import 2.2 miliardë euro dhe me një eksport 300 milionë euro, kur i kthejmë në përqindje këto vlera i kemi 13.6 përqind eksport dhe 86.4 përqind import, dhe ky për këtë Qeveri është dështimi i radhës, dhe më e keqja tregon se Kosova është ende vend konsumues”, tha ai.
Kadrijaj shtoi se për të ndryshuar kjo gjendje, qytetari nuk duhet të presë që të vet korrigjohen partitë politike, por duke i penalizuar ato me votë.
Edhe eksperti i sigurisë Bejtush Gashi tha se Kosova edhe në aspektin politik është në mes vullnetit të brendshëm kosovar dhe kërkesës së bashkësisë ndërkombëtare që ka prodhuar një status që aktualisht e ka, dhe në të njëjtën kohë komplet infrastruktura e saj të sigurisë të ndërtuar e mbështetur në këto standarde. Në këtë konferencë kanë folur edhe sociologë, gazetarë dhe persona tjerë të fushave të ndryshme.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn